钦定古今图书集成/方舆汇编/边裔典/第010卷 > 图书编 > 《外四夷馆考总叙》
## 钦定古今图书集成/方舆汇编/边裔典/第010卷 > 图书编 > 《外四夷馆考总叙》

国朝自高皇帝以神武肇基，奄有万国，列圣继作，文
命覃敷，舟车所至，罔不稽首称藩，献琛恐后，王会之
盛，盖自昔罕俪矣。顾遐陬裔壤，声教隔阂，语言文字
各成一家。典象胥者不有专业，何以宣圣德而达夷
情？此《四夷馆》之设，猷虑甚弘远也。当是时，为馆傅者
多征自外国，简吾子弟之幼颖者而受学焉。是以能
“习彼中之故实。虽数十年后，籍记无征，而为之徒者，
犹能忆其师说，不烦考镜。”迨今二百馀年，曩之遗老
尽矣。官师之所肄习者，即语言文字尚不能该贯，况
其他乎？今上嗣历之六年，会暹罗使者来庭，始辟馆
受译，课业少间，辄进夷使而询之，具述彼国之山川
道里，食货谣俗，如在掌股间。因以询于鞑靼诸馆，则
其详不可得而闻矣。夫字内冠带之国，守官者驭临
其方，犹必藉乘史以征一方之文献，故措注不缪，而
与民攸宜。矧魋结众类，疆殊风异，辞令往复，脱有抵
牾，斯情实眩，而彼我携矣。我不彼知，彼乘而匿端，彼
不我知，我安能令之怀且詟哉？余因是搜辑往牒，参
稽国朝故实，于凡所译诸夷，建置沿革，山川岩易，食
货便滞，谣俗庞漓，与夫叛服之始末，战守之得失，略
诠次成，编，弁于首，俾初学之士，得有所考，以知夫彼
国之委悉，庶于译学不无小补耳。或谓创籍记事，似
也，战守诸计，得母尸祝而代庖乎？盖陆敬舆有言：“中
夏之盛衰异势，四夷之强弱异时，事机之利害异情，
措置”之安危异便，形势不同，胡可专一？则夫辨方记
事，随事考文，以备卒然之应者，亦安得而不详也？方
今明良交泰，四夷咸宾，象胥之所译者，非请求职事，
则表献方物也。盖以为我能是，是亦足矣。然事变不
常，容有出于职贡之外者。如近者俺酋请经于西竺，
暹罗失篆乎东牛，其文移奏请，皆曩所未有者，非多
识其何以应之乎？若乃遗书解聊城之围，传檄定卭
筰之乱，古之哲士盖有以尺牍而当三军者，苟用之
中机，虽蛮貊之邦行之矣。然则文事武备，可以不并
讲哉。